- कौशाम्बी समेत प्रदेश में 300 सौ से ज्यादा सीटें जीतने का दावा
लखनऊ। इलाहाबाद में उपमुख्यमंत्री केशव प्रसाद मौर्य ने विपक्ष पर हमला बोलते हुए कहा कि किसानों के कंधों पर बंदूक रखकर उकसाना बंद करें। देश में पूरे 25 वर्ष तक भाजपा की सरकार रहेगी। वर्ष 2014, 17 और 19 की तरह 22 के विधानसभा चुनाव में भी पार्टी अपना प्रदर्शन दोहराएगी। उन्होंने विस चुनाव में कौशाम्बी समेत प्रदेश में 300 सौ से ज्यादा सीटें जीतने का दावा किया। इसके लिए कार्यकर्ताओं को पूरी सिद्ïदत के साथ तैयारियों में जुटने का आह्वान किया। डिप्टी सीएम ने कहा कार्यकर्ताओं में जबर्दस्त उत्साह है। 2022 में कौशाम्बी की सभी सीटों समेत प्रदेश की 300 से अधिक सीटें जीतकर सूबे को नए कीर्तिमान की तरफ ले जाएंगे। उन्होंने कहा कि 2022 के यूपी विधानसभा चुनाव के साथ ही पार्टी 2024 के लोकसभा चुनाव को ध्यान में रखकर चल रही है। विपक्ष पर हमला बोलते हुए कहा कि जिन्होंने किसानों के लिए कुछ भी नहीं किया, वे घड़ियाली आंसू बहा रहे हैं। 2022 का चुनाव करीब आने के साथ ही शाहीन बाग की तरह आंदोलन देखने को मिलेंगे। किसान आंदोलन नहीं बल्कि, इसे विपक्ष का चुनाव आंदोलन कहिए। किसान पंचायत की जगह चुनाव पंचायत कहिए। इसके पीछे सपा, बसपा कांग्रेस जैसे सभी दल लगे हुए हैं। डिप्टी सीएम ने चुनौती दी कि जिन्हें भाजपा पसंद नहीं है वह इस तरह नाटक करने की जगह 2022 में चुनाव मैदान में एक साथ आएं। भाजपा के खिलाफ चुनाव लड़ें। हमारी विचारधारा अच्छी होगी, हमारे काम अच्छे होंगे तो जनता हमे आशीर्वाद आगे भी देगी।
दिल्ली का रास्ता यूपी से होकर जाता है
मौर्य ने कहा, मेरा व्यक्तिगत तौर पर एक कार्यकर्ता के नाते पार्टी की सफलता के लिए जी जान लगाने का संकल्प है और मैंने जो मेहनत 2017 के विधानसभा चुनाव में की है, उससे ज्यादा मेहनत 2022 के चुनाव में करूंगा। 2022 के विधानसभा चुनाव में 2024 के लोकसभा चुनाव की लड़ाई होने वाली है…क्योंकि दिल्ली का रास्ता यूपी से होकर जाता है। गौरतलब है कि उत्तर प्रदेश में 2017 में विधानसभा चुनाव के समय केशव प्रसाद मौर्य भारतीय जनता पार्टी के अध्यक्ष थे और तब उनकी अगुवाई में उत्तर प्रदेश में बीजेपी को 403 सीटों में से 312 और सहयोगी दलों को 13 सीटें मिली थीं।
बीजेपी से कोई भी वर्ग नाराज नहीं
बहुजन समाज पार्टी और समाजवादी पार्टी की ओर से ब्राह्मïण सम्मेलन आयोजित किये जाने के संदर्भ में यह पूछे जाने पर कि क्या ब्राह्मण बीजेपी से नाराज हैं, उप- मुख्यमंत्री ने कहा कि बीजेपी से कोई भी वर्ग नाराज नहीं है। उन्होंने कहा, 2017 में जिन दलों को विपक्ष में रहकर जनता की सेवा का उत्तरदायित्व मिला था वह अपना उत्तरदायित्व भूल गए थे। उन्होंने कहा, चुनावी मौसम में जैसी सक्रियता कुछ दलों और नेताओं की दिखती है इसके सिवा इन सम्मेलनों का कोई निहितार्थ नहीं है। बीजेपी जितनी ताकतवर 2017 में थी उससे ज्यादा ताकतवर 2022 में होगी। मौर्य ने कहा, हर समाज का सम्मान होना चाहिए व उसकी जो समस्या है उसका समाधान होना चाहिए। उन्होंने कहा हमारी सरकार में किसी के साथ भी कोई भेदभाव नहीं हो रहा है।